[Video] Die beste kolhou ooit!Louis Oosthuizen vier sy kolhou op 10 April 2016 by die Amerikaanse Meesterstoernooi op Augusta (Foto: skermskoot uit die video) Die Suid-Afrikaner Louis Oosthuizen het almal gaande met sy kolhou wat hy Sondag by die Amerikaanse Meesterstoernooi op Augusta aangeteken het. Dit was boonop die derde kolhou vir die 16de putjie – Ierland se Shane Lowry en die Amerikaanse veteraan Davis Love het ook elkeen ŉ kolhou aangeteken, maar Oosthuizen se poging staan kop en skouers uit bo die res. Oosthuizen se balletjie het op die setperk geland en sy speelmaat, JB Holmes, se balletjie getref. Holmes se balletjie het rakelings die gaatjie gemis en Oosthuizen se balletjie het eers skeefgetrek voor dit teruggespin en in die gaatjie gerol het. Dit is die eerste keer in die geskiedenis van dié toernooi, dat drie kolhoue op dieselfde putjie op dieselfde dag in ŉ Meesterstoernooi aangeteken word. Maroela Media het vroeër berig Gary Player (80) het verlede week bewys waarom hy as ŉ golflegende beskou word toe hy die 31ste kolhou in sy loopbaan aangeteken het. Hy is die oudste speler wat ŉ kolhou aanteken by die Syfer-drie-kompetisie. Kyk sy kolhou hier.